Zuma-uitspraak voorbehou | Maroela Media
Uitspraak in die aansoek om verlof tot appèl deur oudpres. Jacob Zuma is in die hooggeregshof in Pietermaritzburg voorbehou tot 16 Februarie 2022. Zuma wil appèl aanteken teen regter Piet Koen se uitspraak waar die versoek, dat adv. Billy Downer van die saak verwyder moet word, van die hand gewys is.
Adv. Dali Mpofu, vir die verdediging, het aangevoer Downer is bevooroordeeld teen Zuma en moet dus verwyder word. Die verdediging voer aan die staatsaanklaer is nie onafhanklik of onpartydig nie.
Adv. Breitenbach, wat die nasionale vervolgingsgesag (NVG) verteenwoordig, het gesê daar is 'n gebrek aan 'n wetlike voorsiening dat die verdediging appèl kan aanteken ná 'n spesiale versoek van die hand gewys is. "Dit sal nie in die belang van geregtigheid wees dat 'n appèl aangehoor word voor skuldigbevinding en vonnisoplegging nie," het Breitenbach gesê.
Mthunzi Mhaga, woordvoerder vir die NVG, sê die staat is vol vertroue dat die aansoek om verlof tot appèl op 16 Februarie van die hand gewys sal word.
Die saak hou verband met 'n wapentransaksie in die 1990's. Dié saak sal na verwagting op 11 April hervat. Zuma staan tereg op 16 aanklagte van bedrog en swendelary oor die aankope van vegvliegtuie, patrolliebote en toerusting van vyf Europese wapenmaatskappye. Die kontrak is in 1999 onderteken toe hy adjunkpresident was.
Zuma word daarvan verdink dat hy omkoopgeld van een van die maatskappye, die Franse wapenvervaardiger Thales, ontvang het. Die maatskappy staan ook tereg op aanklagte van korrupsie en geldwassery.
Thales en Zuma ontken skuld.
Die hofsaak het in Mei begin ná herhaaldelike uitstel terwyl Zuma se regspan gespook het om die aanklagte te laat vaar.
Zuma, wat sy 80ste verjaarsdag op 12 April vier, was van 2009 tot 2018 president.
Hy is verlede jaar 15 maande tronkstraf opgelê vir minagting van die hof ná hy geweier het om te getuig in die ondersoek na staatskaping. Hy is ná twee maande vrygelaat weens gesondheidsredes.
Departement veroordeel boelie-voorval
Vyf sterf in Mpuma-botsings
Hoekom is JZ nie in die tronk nie? Handskoentjies? Is hy verhewe bo almal?
Zuma was hierdie land se tragedie, hy het ons land stuk vir stuk vernietig en is steeds besig om dit te doen. Dit is tyd vir hom om te betaal vir sy wandade. Hy het genoeg tyd gemors.
En so gebeur daar net mooi niks en baie geld word in die proses verkwis.
Onaantasbare gewetenlose magsvraat
'n Staatsaanklaer MOET voorbeoordeeld wees! Hy moet glo jy is skuldig! Hy moet met alles wat hy het kom om jou skuldig te laat bevind!